לירן כוהנר

לירן חיה כוהנר-גיאור (נולדה ב-20 בנובמבר 1988) היא דוגמנית, שחקנית ומנחת טלוויזיה ישראלית. מלכת היופי של ישראל לשנת 2007.

ביוגרפיה 
לירן חיה כוהנר נולדה וגדלה בראשון לציון. אביה, בנימין כוהנר, הוא צבר ממוצא טורקי. אמה, רונית (לבית אודי) היא צברית ממוצא מרוקאי ומצרי. לה אח צעיר בשם גל ואחות בשם עמית. אמה וסבתה השתתפו אף הן בצעירותן בתחרויות יופי. בילדותה, הייתה בחוגים רבים: דרמה, ריקוד, גלגיליות, ציור ופיסול, קרמיקה וקדרות, פנטומימה, ורכיבה על סוסים. חגגה את בת המצווה שלה בטיול ברחבי אירופה.

בגיל 18, בעת שהמתינה לגיוסה לצבא, השתתפה בתחרות מלכת היופי וזכתה בתואר לשנת 2007. לאחר זכייתה שירתה בצה"ל כמדריכה בביתן חיל האוויר בבסיס תל השומר. בעודה חיילת יצאה לייצג את ישראל בתחרות מיס וורלד שנערכה דאז בסין, אך לא העפילה לשלבים המתקדמים.

כוהנר למדה משחק בסטודיו של יורם לוינשטיין.

קריירה 
כדוגמנית, כוהנר חתומה בסוכנות הדוגמנות "לוק". היא הצטלמה לקמפיינים של "אינטימה", "סבוקאלם" ולקטלוג של "גולף".

בתחילת 2008 היא לוהקה לצד מלכת היופי ילנה ראלף בעונתה הראשונה של תוכנית המציאות "המירוץ למיליון" בערוץ 2 של רשת. הן היו הצמד שהודח ראשון מהתחרות.

בשנים 2010–2011 שיחקה בסדרה הקומית "מה בכריש?" בערוץ הילדים אצל HOT, שבמרכזה צוות בידור בספינת תענוגות. לצדם של טל מוסרי ויניב פולישוק.

בשנת 2011 דיגמנה בקטלוג בגדי הים של חברת "פלפל" לצד ירדן הראל. באותה שנה הנחתה את "סופר שטותניק", תוכנית הקיץ היומית של ערוץ ניקלודאון, יחד עם לי בירן. בנוסף, שיחקה בסדרה "החברים של נאור" בערוץ 10, בתור שרון.

בשנת 2013 נבחרה, כדוגמנית הבית של רשת ההנעלה "גלי", להוביל את קמפיין אביב-קיץ 2013. באותה שנה הנחתה את "סופר שטותניק" בערוץ ניקלודיאון. כמו כן, כוהנר השתתפה במופע חנוכה בשם "ג'ט לג". לאחר מכן, כיכבה בווידאו קליפ "Ultimate Viral Songs Mashup" למיקס של נוי אלוש. לפני כן, התארחה גם בתוכנית המתיחות "אמבוש" של עופר שכטר, בערוץ 10.

ב-2014 החלה להנחות בתוכנית "אולפן הילדים" בערוץ 20. באותה שנה, שיחקה בסדרה הקומית "עממיות" בערוץ 2 של רשת, בתור רעות.

ב-2015 התארחה בתוכנית "גב האומה" בערוץ 10.

בין השנים 2013–2016 כוהנר שיחקה את תות בתוכנית "גן חיות" בערוץ ניקלודיאון.

ב-2017 גילמה את ג'סיקה בסדרה הקומית "נפלת חזק" בערוץ 10 ואת הפיה הטובה בהצגה "כוכבים מהספרים".

ב-2018 גילמה את אלינור בסדרה הקומית "שאטו עין כרם" בערוץ עשר.

חיים אישיים 
בספטמבר 2015 נישאה לגיא גיאור, יוצא תוכניות המציאות "הרווק" ו"הישרדות". ב-30 באוגוסט 2018 ילדה את בתם הבכורה. ב-2 בפברואר 2021 ילדה את בתם השנייה. מתגוררים בתל אביב.

פעילה בעמותת "להושיט יד" הפועלת למען ילדים חולי סרטן, וכוהנר אף טסה עמם ל"טיולי חלומות" מספר פעמים בחו"ל.

קישורים חיצוניים 

 
 
 
  
 לירון שמם, אני בסך הכל רוצה שיראו דברים דרכי, באתר מאקו, 2 במרץ 2023

הערות שוליים

שחקניות קולנוע וטלוויזיה ישראליות
מנחות טלוויזיה ישראליות
דוגמניות ישראליות
דוגמנים ישראלים
מלכות היופי
מתחרי המירוץ למיליון (ישראל)
מתחרות המירוץ למיליון (ישראל)
משתתפות בתחרות מיס עולם 2007
סגל ערוץ 20
בוגרות תיכון עמית עמל (ראשון לציון)
בוגרי תיכון עמית עמל (ראשון לציון)
בוגרות סל"ה - הסטודיו לאמנויות התיאטרון מיסודו של יורם לוינשטיין
בוגרי סל"ה - הסטודיו לאמנויות התיאטרון מיסודו של יורם לוינשטיין
מנחי טלוויזיה ישראלים
אישים ממוצא יהודי-מרוקאי
ישראליות שנולדו ב-1988
ישראלים שנולדו ב-1988